Bogorodica (film)
<s>Bogorodica je hrvatski igrani film snimljen 1999. godine u režiji Nevena Hitreca kojem je to bio dugometražni prvijenac.</s><s>Po žanru je ratna drama, a scenarij je napisao njegov otac Hrvoje Hitrec.</s><s>Film se događa u jednom etnički miješanom selu u Hrvatskoj gdje se dotada skladni život između hrvatske i srpske zajednice na početku rata pretvori u masovno krvoproliće, nakon što se lokalni Srbi odluče napasti, opljačkati i zlostavljati svoje dotadašnje susjede i prijatelje.</s><s>Protagonist, kojeg tumači Ljubomir Kerekeš, je lokalni hrvatski umjetnik čija će obitelj postati žrtvom pokolja.</s><s>Bogorodica je od kritičara dobila pohvale zbog režijskog umijeća, ali je scenarij optužen za sirovu propagandu, kao i promicanje šovinističkih stavova.</s><s>U Puli je film osvojio Veliku zlatnu arenu za najbolji film i Zlatne arene za glavnu žensku (Lucija Šerbedžija) i mušku ulogu (Ivo Gregurević).</s>

<s>Radnja 
U hrvatskom selu Lovrincima sa starom majkom (Marija Kohn) živi Kuzma Glavan (Ljubomir Kerekeš), neoženjeni stolar i samouki kipar.</s><s>Kuzma se zaljubljuje u znatno mlađu seosku učiteljicu Anu Šokčević (Lucija Šerbedžija) te se njih dvoje, usprkos negodovanju Aninih roditelja zbog Kuzmine starosti i prijetnjama Aninog bivšeg dečka, lokalnog nasilnika Đuke Malnara (Goran Navojec), vjenčaju i dobiju sina Ivana.</s><s>Istovremeno počinje i Domovinski rat.</s><s>U blizini Lovrinaca pojavljuju se četnici, do jučer dobrosusjedski odnosi između Hrvata i Srba u Lovrincima postaju sve napetiji, a nakon ubojstva Josipa Lukača (Vanja Drach), seoskog učitelja hrvatskog jezika poznatog po izrazito domoljubnim stavovima, lovrinački Srbi napuštaju selo.</s><s>Dok žene i djeca odlaze u Srbiju, muškarci se, naoružani od strane JNA i četnika, skrivaju u šumi pripremajući napad na selo i pokolj nad dojučerašnjim susjedima i prijateljima.</s><s>Iako za sebe tvrdi da nije nacionalist, Rade (Ivo Gregurević), Kuzmin najbolji prijatelj i poslovođa u stolariji, također se priključuje odmetnicima potaknut žudnjom za Anom i tinjajućom ljubomorom prema Kuzmi.</s><s>Nakon što su pobunjeni Srbi zauzeli selo i krenuli u pokolj nad nesrpskim civilima, upravo Rade se krvavo obračunava s Kuzminom obitelji...</s>

<s>Likovi 
 Ljubomir Kerekeš - Kuzma Glavan
 Lucija Šerbedžija - Ana Šokčević
 Ivo Gregurević - Rade
 Goran Navojec - Đuka Malnar
 Marija Kohn - Kuzmina majka
 Vlatko Dulić - Ćiro Šokčević
 Vera Zima - Vinka Šokčević
 Ivan Brkić - četnik Đorđe
 Filip Šovagović - Manojlović
 Matija Kezele - Vidoje,Manojlovićev sin
 Vanja Drach - Josip Lukač
 Goran Grgić - šef policije Sabljak</s>

<s>Vanjske veze</s>

<s>Hrvatski filmovi
Dramski filmovi
Ratni filmovi
Filmovi o raspadu SFRJ</s>

